আমেরিকার পর, ভারতের উপর ৫০ শতাংশ শুল্ক চাপাল এই দেশ!

ওয়েব ডেস্ক : আমেরিকার (America) পর এবার আরও এক দেশ শুল্ক চাপালো ভারতের (India) উপর। বাণিজ্যচুক্তি না হওয়া ও পরে রাশিয়া থেকে তেল কেনার জন্য ভারতের উপর ৫০ শতাংশ শুল্ক (Tariffs) চাপিয়েছিলেন ডোনাল্ড ট্রাম্প। এর পরেই এবার শুল্কের খাড়া নামাল মেক্সিকো (Mexico)। তবে শুধু ভারত নয়, বরং চীন সহ অন্যান্য বেশ কয়েকটি এশীয় দেশ থেকে আমদানি করা পণ্যের উপর ৫০ শতাংশ শুল্ক আরোপ করা হয়েছে। জানা গিয়েছে, ২০২৬ সালের ১ জানুয়ারি থেকে এই শুল্ক কার্যকর হবে।

এর ফলে ভারত (India), দক্ষিণ কোরিয়া, চীন, থাইল্যান্ড এবং ইন্দোনেশিয়ার মতো দেশগুলির উপর প্রভাব পড়বে বলেই মনে করা হচ্ছে। জানা যাচ্ছে, নতুন বছরে নিজেদের রাজস্ব ৩.৭৬ বিলিয়ন ডলার তথা ভারতীয় টাকায় ৩৩ হাজার ৯১০ কোটি টাকা অতিরিক্ত আয় করতে চাইছে মেক্সিকোর ক্লদিয়া শেইনবম-এর সরকার। মেক্সিকোর তরফে এ নিয়ে জানানো হয়েছে, দেশীয় উৎপাদন বৃদ্ধিতে জোর দেওয়ার চেষ্টা করছে তারা। তবে এই ধরণের পদক্ষেপ করে মেক্সিকোর সরকার মার্কিন প্রেসিডেন্ট ডোনাল্ড ট্রাম্পকে সন্তুষ্ট করতে চাইছেন বলেই মনে করছেন বিশ্লেষকরা। কারণ, আর কিছুদিনের মধ্যে আমেরিকা-মেক্সিকো-কানাডা বাণিজ্যচুক্তি পর্যালোচনা করবে ওয়াশিংটন। সেই কারণেই ট্রাম্পকে খুশি করতেই এমন পদক্ষেপ করা হয়েছে বলেই মনে করা হচ্ছে।

আরও খবর : ১০ লক্ষ ডলার খসালেই মিলবে ভিসা! ‘গোল্ড কার্ড’ চালু আমেরিকায়

প্রসঙ্গত, বেশ কিছু সময় ধরে মোক্সিকোর সরকারের বিরুদ্ধে প্রতিবাদ জানিয়ে আসছেন ট্রাম্প (Trump)। এমনকি মেক্সিকোর ইস্পাত এবং অ্যালুমিনিয়ামের উপর ৫০ শতাংশ শুল্ক বসানোর হুমকিও দিয়েছিলেন তিনি। এছাড়া ওপিওয়েড ফেন্টানিল মার্কিন যুক্তরাষ্ট্রে ঢোকা বন্ধ না করার জন্য আরও ২৫ শতাংশ শুল্ক আরোপের হুঁশিয়ারি দিয়েছিলেন তিনি। তার মাঝেই শুল্ক নিয়ে এমন সিদ্ধান্ত নিল মোক্সিকোর সরকার।

অন্যদিকে, এমন শুল্ক ভারত ও মেক্সিকোর মধ্যে দ্বিপাক্ষিক বাণিজ্যের উপর বড় প্রভাব ফেলতে পারে। কারণ, ২০২৪ সালে দুই দেশের মধ্যে বাণিজ্য হয়েছিল ১১.৭ বিলিয়ন ডলারের। মেক্সিকোতে ভারতের রপ্তানি ছিল প্রায় ৮.৯ বিলিয়ন ডলার। আমদানির পরিমাণ ছিল ২.৮ বলিলিয়ন ডলারের। ২০২৪ সালে মেক্সিকোতে ভারতের রপ্তানি করা প্রধান পণ্য ছিল বিভিন্ন ধরণের গাড়ির যন্ত্রাংশ। তবে মেক্সিকোর নতুন শুল্কের কারণে দুই দেশের মধ্যে বাণিজ্যের বিপুল ক্ষতি হতে পারে বলে মনে করা হচ্ছে।